KIA Masat (8) Dap Ba hte Myen Hpyen Dap Hk.L.Y (15), Hk.M.Y (381,386,388) pawng hpawm Dap ni dai ni November 19,2015 ya shani jahpawt (9:00) AM kawn Loi Yang Bum hta bai gasat hpang wa sai lam chye lu ai.
Myen pawng hpawm hpyen dap kawn Latnak kaba hte gap bun ai sha n-ga, Nyaung Kai Myawk Dap kawn mung 120 mm hte gap garum nga ai lam chye lu ai. Ndai zawn re majan laja la na byin wa ai a majaw Moenyin Myo kata na Hpaji Jawng ni hpe mung dai hpawt kawn pat kau sai lam; ndai zawn jawng pat kau ra mat ai a majaw hpaji sharin hkam la nga ai Jawng ma ni a matu hpaji sharin hkam la ai lam hta ningra mat na hpe Kanu Kawa ni kawn myit tsang nga ma ai lam chye lu ai.
Majan laja lana byin wa ai a majaw Loi Yang Bum lagaw hte Myo shinggan hta nga ai mung shawa ni mung shim lum lam nga na matu Myo kata hkang na Nawku jawng de hprawng yen sa wa ma ai lam; Ya aten hta Moenyin Myo kata hta Hpyen yen masha yawng rai yang marai (400) grup yin nga na re lam hpyen hprawng ni hpe woi zim lum nga ai Sara langai tsun ai kawn chye lu ai.
Dai ni hkying (12:00) PM grup yin aten hta e Moenyin Awng Dabye Lawk shi n’ta kaw nga nga ai ဦးစိုးျမင့္ (Asak 50) ning re hpe san ra ai lam nga ai nga nna, Moenyin Balik Dap ni lata grit ya na woi mat ai lam myi chyaw mu ai mung shawa langai tsun ai. Rim la ai ဦးစိုးျမင့္ hpe စရဖ Rung de salai kau sai lam; ဦးစိုးျမင့္ hpe gaw ဗ်ဴဟာမွဴး matsun hte rim ai re lam Balik Du wa tsun ai kawn chye lu ai. Ya na zawn gasat gala majan byin ai aten laman hta ndai zawn re na rim woi la ai gaw yawng rai yang marai (8) rai sai lam; rim woi la hkrum ai ni hpe Nawku hpung na Sara ni အာမခံ hte sa shaw la na matu Balik Dap de sa tsun yang “anhte balik dap ni rim ai nre, Moenyin hpyen dap kawn rim ai she re, san ra ai lam naw nga ai majaw အာမခံ n mai jaw shi ai” ngu tsun dat ai lam; ndai zawn rim da ai ni hpe Myen Hpyen Dap kaw na Du ni sa jep zin ri ma ai lam chye lu ai.
kac_Latn kac_Latn kac_Latn kac_Latn